Mesto Spišská Belá



 Petzvalova 18, 059 01 Spišská Belá

**Oznámenie**

**o zámere predaja čistiarne odpadových vôd v Spišskej Belej (ďalej len ČOV) kupujúcemu - Podtatranskej vodárenskej spoločnosti a.s. Poprad**

**(podľa § 9a zákona č. 138/1991 Zb. o majetku obcí v znení nesk. predpisov)**

Mesto Spišská Belá je vlastníkom čistiarne odpadových vôd v Spišskej Belej (ďalej len ČOV). Predmetnú ČOV mesto vybudovalo v roku 2004-2005 (v rámci projektu Združenia Čistá rieka Poprad). Po uvedení do prevádzky od začiatku roka 2006 je táto ČOV nepretržite prevádzkovaná Podtatranskou vodárenskou prevádzkovou spoločnosť a.s. Poprad (PVPS a.s.) na základe zmluvy uzavretej s mestom Spišská Belá.

Na základe uvedenej zmluvy o prevádzkovaní infraštruktúry a v zmysle zákona je mesto zodpovedné za prevádzkovanie ČOV a za dodržiavanie všetkých prevádzkových predpisov – aj keď to realizuje prostredníctvom externej osoby – prevádzkovateľa, ktorým je PVPS a.s.. Podľa tejto zmluvy bežnú údržbu zabezpečuje PVPS a.s., ale modernizáciu a prípadne rekonštrukciu musí zabezpečiť vlastník ČOV na svoje náklady, t.j. mesta Spišská Belá. Po viac ako 10 rokov prevádzky ČOV sa už prejavujú prvé zásadné problémy spojené s potrebou investovania do technológie ČOV a najmú zlepšenie kvality čistenia odpadových vôd (nové nároky na kvalitu čistenia).

Predmetná ČOV je koncovým zariadením verejnej spláškovej kanalizácie v Spišskej Belej , ktorá je vo vlastníctve PVS a.s. Poprad a je tiež prevádzkovaná PVPS a.s. Pre mesto Spišská Belá je neefektívne mať majetok, ktorý nevyužíva, ktorý mu neprináša žiadne príjmy, či výnosy (príjmy zo stočného sú príjmom PVPS a.s.), ale práve naopak za ktorý zodpovedá a ktorý mu prináša náklady. Naviac mesto ako vlastník ČOV zodpovedá za jej prevádzku, za jej technický stav a za účinnosť jej čistenia a za dodržanie všetkých príslušných právnych predpisov na jej prevádzkovanie (aj keď ju priamo neprevádzkuje).

Po zvážení všetkých okolností sme toho názoru, že je nehospodárne, neefektívne a nelogické a z hľadiska zodpovednosti neúnosné mať túto ČOV naďalej vo svojom vlastníctve a zabezpečovať jej prevádzku a zodpovedať za ňu.

Vychádzajúc zo záverov zasadnutia Mestského zastupiteľstva v Spišskej Belej zo dňa 23.6.2016 sa Mesto obrátilo dňa 26.7.2016 na Podtatranskú vodárenskú spoločnosť a.s. Poprad (PVS) so žiadosťou na prevod tejto ČOV do majetku. Dňa 19.9.2016 Predstavenstvo PVS a.s. prerokovalo túto žiadosť a schválilo odkúpenie stavby ČOV Spišská Belá s príslušenstvom za kúpnu cenu **181 860 EUR**, čo je 10 % účtovnej hodnoty tejto ČOV. Nadobúdacia (účtovná hodnota) hodnota tejto ČOV (tohto majetku mesta) v roku 2005 bola **1.818.604,61 EUR**. Podľa súčasných platných pravidiel PVS a.s. (Smernica na nadobúdanie infraštruktúrneho majetku) môže byť kúpna cena za uvedený majetok vo výške 10 % z nadobúdacej hodnoty tohto majetku. Samotné mesto pri výstavbe tejto ČOV vynaložilo zo svojho rozpočtu v roku 2005 sumu vo výška 5 % z celkových nákladov stavby (ako spolufinancovanie projektu EÚ), teda cca 92 tis. EUR (čo je menej ako navrhovaná kúpna cena). Okrem týchto nákladov sa z rozpočtu mesta použili ďalšie financie na financovanie vedľajších nákladov spojených s prípravou a realizáciou projektu výstavby ČOV, pričom všetky celkové náklady mesta (vrátane 5% povinného spolufinancovania projektu) na túto stavbu predstavujú podľa účtovníctva mesta celkovú sumu **177 662 EUR.** Uvedená stavba ČOV je zapísaná na LV č. 1 so súp. číslom 2383 na pozemku parc. č. 722/48.

S touto stavbou je potrebné previesť (odpredať) aj zastavaný a priľahlý pozemok tvoriaci areál tejto ČOV. Ide o tieto pozemky v k. ú. Spišská Belá :

parc. Č. 7222/50, zast. plocha o výmere 211 m2

parc. Č. 7222/46, zast. plocha o výmere 1132 m2

parc. Č. 7222/47, zast. plocha o výmere 390 m2

parc. Č. 7222/9, zast. plocha o výmere 1960 m2

parc. Č. 7222/49, zast. plocha o výmere 570 m2

parc. Č. 7222/48, zast. plocha o výmere 315 m2.

Celková výmera je tohto pozemku je 4578 m2, pričom mesto navrhuje kúpnu cenu vo výške 10,-EUR/ m2 (v súčasnosti základná cena mesta pri predaji pozemkov) a teda celková kúpna cena za pozemok by mala byť: **45 780,-EUR**

Tento zámer bol dňa 13.10.2016 schválený mestským zastupiteľstvom v Spišskej Belej (ako uznesenie č. 163/2016). Pri tomto prevode majetku mesta sa má postupovať podľa § 9a ods. 8 písm. e) zákona č. 138/1991 Zb. (osobitný zreteľ), preto po schválení tohto zámeru na predaj a následne po zverejnení tohto zámeru po dobu 15 dní mestské zastupiteľstvo definitívneho rozhodne o predaji tohto majetku prijatím nového uznesenia). Tomuto konečnému rozhodnutie mesta bude ešte predchádzať rozhodnutie kupujúceho - predstavenstva PVS a.s. Poprad.

V Spišskej Belej dňa 17.10.2016 (dátum zverejnenia)

Za správnosť : JUDr. Štefan Bieľak, primátor mesta